Kampala kye kibuga kya Uganda ekikulu. Ekibuga kirimu abantu akakadde kamu mu emitwalo abiri mu kanaana mu bitaano mu ana mu bana era kye kisinga obunene mu Yuganda. Kampala erimu eggombolola ttaano: Central, Kawempe, Makindye, Nakawa ne Rubaga. Ekibuga kyatandikira ku busozi musanvu naye nga olwaleero kigaziye nekituuka ku busozi obuwerako. Kifugibwa omukulembeze alondebwa obuteerevu nga ekifo kye kiyitibwa "Lord Mayor". Meeya aliko ye Ssalongo Lukwago Elias. Ekibuga kirimu ebifo ebiweerako. Ebifo eby'obulambuzi ebisinga bya buwangwa ate nga ebindi bya byafaayo ssaako n’amasinzizo agenjawulo. Ebimu ku bifo eby'ettutumu mulimu Olubiri lwa Kabaka e Mengo, Bulange e Mengo, Amasiro g'e Kasubi aga bassekabaka ba Buganda, Akayanja ka Kabaka awamu n'ebirala. Amasinzizo agamanyiddwa mulimu Lutikko y’e Lubaga, Lutikko y'e Namirembe, Bahai Temple e Kisaasi, Omuzikiti Gwa Gaddafi oguli e Kampala Mukadde awamu n’ebirala. Ebifo by'ebyefaayo mu kibuga Kampala mulimu Ekkadiyizo Ly'ebyafaayo e Kamwokya, Ekijjukizo kya ameefuga, n’enkambi ya Kapere Lugard.